**Ministru kabineta noteikumu projekta „Noteikumi par biodrošības pasākumu kopumu dzīvnieku turēšanas vietām””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veterinārmedicīnas likuma 25.panta 19.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ir stājušies spēkā Ministru kabineta 2015.gada 9.jūnija noteikumi Nr.291 „Noteikumi par biodrošības pasākumu kopumu dzīvnieku turēšanas vietām” (turpmāk – noteikumi Nr.291), kuri paredz dzīvnieku īpašniekam izstrādāt un veikt pasākumu kopumu, kas daļēji vai pilnīgi novērš infekcijas slimību izplatības riskus ganāmpulkā. Pārtikas un veterinārais dienests sniedza informāciju Zemkopības ministrijai par noteikumu Nr.291 darbības efektivitāti, kā arī epizootoloģisko situāciju saistībā ar Āfrikas cūku mēra izplatību un inficēšanās riskiem. Kā norāda Pārtikas un veterinārais dienests un arī Latvijas cūku audzētāju asociācijas pārstāvis, tad noteikumos noteiktais regulējums attiecībā uz dzīvnieku īpašniekiem, kuri tur vai audzē cūku sugas dzīvniekus, ir nepietiekošs, lai ganāmpulkus efektīvi pasargātu no šīs slimības tālākas izplatības Latvijas teritorijā. Pārtikas un veterinārais dienests ir atklājis atsevišķus riskus, kā slimības ierosinātājs, neskatoties uz veiktajiem pasākumiem, tiek ienests mājas cūku novietnēs.Vasara ir laiks, kad cilvēku aktivitāte pieaug un tiek veiktas darbības, kas ziemas periodā nav aktuālas, tādējādi palielinot risku slimībai nokļūt ganāmpulkā. Šogad, sākoties karstajam vasaras laikam, mājas cūku novietnēs ir konstatēti divi jauni Āfrikas cūku mēra uzliesmojumi. Veicot epizootoloģiskos pētījumus, ir konstatēts, ka ierosinātājs ganāmpulkā varēja nokļūt ar svaigu zāli, kas nopļauta mežmalā, kur savukārt pirms tam ir pabijušas ar Āfrikas cūku mēri slimas mežacūkas. Otrs vājais posms, kas ir atklāts epizootoloģiskajos pētījumos, cūku sugas dzīvnieku turēšana āra aplokos. Šajās novietnēs Āfrikas cūku mēra ierosinātājs tika ievazāts ar putnu palīdzību, tiem atnesot un nometot meža dzīvnieku mirstīgās atliekas aploka teritorijā pie mājas cūkām. Arī mājokļos turētiem cūku sugas dzīvniekiem ir risks saslimt ar Āfrikas cūku mēri, ja šo dzīvnieku īpašnieki apmeklē cūku sugas dzīvnieku novietnes, dodas atpūtā uz mežu vai arī savus mājas (istabas) dzīvniekus ved pastaigā ārpus mājokļa. Arī tiem cūku sugas dzīvniekiem, kurus tur kā mājas (istabas) dzīvniekus, nav atļauts izbarot pārtikas atkritumus. Mājokļos turētiem cūku sugas dzīvniekiem nav nepieciešams izstrādāt biodrošības pasākumu plānu, jo šiem dzīvniekiem tiks noteiktas konkrētas biodrošības prasības noteikumu Nr.291 4.1 punktā. Izanalizējot esošo situāciju, kā arī, ņemot vērā Latvijas cūku audzētāju asociācijas un Pārtikas un veterinārā dienesta ierosinājumus, ir pieņemts lēmums veikt grozījumus esošajā normatīvajā aktā, nosakot visiem cūku sugas dzīvnieku turētājiem (spēkā esošajos noteikumos Nr.291 bija noteikta atkāpes tiem cūku sugas dzīvnieku īpašniekiem, kuri cūku sugas dzīvniekus turēja pašpatēriņam, nepārvietojot dzīvniekus uz citām novietnēm vai kautuvi) stingrākas biodrošības prasības, lai saglabātu cūkkopības nozari Latvijā un samazinātu Āfrikas cūku mēra izplatīšanās risku.  |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Ministru kabinets 2015.gada 14.jūlijā pieņēma Ministru kabineta noteikumus Nr.401 „Valsts un Eiropas Savienības atbalsta piešķiršanas kārtība pasākumam „Dabas katastrofās un katastrofālos notikumos cietušā lauksaimniecības ražošanas potenciāla atjaunošana un piemērotu profilaktisko pasākumu ieviešana””, kuros paredzēts valsts un Eiropas savienības atbalsts fiziskām un juridiskām personām, lai īstenotu profilaktiskos pasākumus Āfrikas cūku mēra izplatības ierobežošanai. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz novietnēm, kurās tur un audzē cūku sugas dzīvniekus.Pēc Lauksaimniecības datu centra datiem, Latvijā 2015.gada 1.janvārī bija reģistrēti 7428 cūku sugas dzīvnieku īpašnieki vai turētāji (tai skaitā 7399 cūku sugas dzīvnieku īpašnieki, kuru īpašumā nav mežacūku), kas tur un audzē cūku sugas dzīvniekus. Latvijas normatīvajos aktos nav noteikta prasība reģistrēt cūku sugas dzīvniekus, kurus tur kā mājas (istabas) dzīvniekus savos mājokļos. Līdz ar to nav zināms, cik liela ir šī sabiedrības mērķgrupa. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā noteikto normu ieviešana palīdzēs dzīvnieku īpašniekiem īstenot Āfrikas cūku mēra profilaktiskos pasākumus dzīvnieku turēšanas vietās, tādējādi dzīvnieki tiks efektīvāk pasargāti no saslimšanas un slimību izplatīšanās.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV un V sadaļa – projekts šīs jomas neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot jautājuma steidzamību, projekts netika ievietots apspriegšanai Zemkopības ministrijas interneta vietnē. |
| 2. | Sabiedrības līdzdalība projekta izstrādē | Ņemot vērā jautājuma steidzamību, projekts nosūtīts elektroniski saskaņošanai tikai biedrībai „Latvijas cūku audzētāju asociācija. |
| 3. | Sabiedrības līdzdalības rezultāti | Biedrība „Latvijas cūku audzētāju asociācija” sniedza atzinumu par noteikumu projektu. Atzinumā izteiktais iebildums ir ņemts vērā. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministra vietā –

veselības ministrs G.Belēvičs

11.08.2015. 8:37

776

S.Vanaga

67027363, Sanita.Vanaga@zm.gov.lv